Leeumannetjie vrek van Covid-19Argieffoto: popista.com ’n Twaalf jaar oue leeumannetjie het Woensdagoggend in die Arignar Anna-dieretuin in Chennai, Indië, weens Covid-19 gevrek. Dit is die tweede leeu wat binne die bestek van twee weke in dié dieretuin aan Covid-19 dood is. India Today berig die leeu, genaamd Pathbanathan, het reeds op 3 Junie positief vir Covid-19 getoets en is sedertdien op intensiewe behandeling geplaas. Die dieretuin het op 3 Junie ook ’n negejarige wyfie genaamd Neela weens Covid-19 verloor. Dié leeu het geen duidelike simptome van die virus getoon nie, maar daar was wel ’n afskeiding in haar neus waarvoor sy behandeling ontvang het. Maroela Media het vroeër berig vyf van die dieretuin se leeus het teen die einde van verlede maand gewigverlies getoon en af en toe gehoes. Verskillende monsters van altesaam 11 leeus is vir toetse gestuur en nege van hulle het positief vir Covid-19 getoets. Volgens ’n berig in OneIndia het die dieretuin se bestuur Maandag gesê dat drie van die leeus wat positief getoets het, baie traag op behandeling gereageer het. Pathbanathan was een van dié leeus en is kort daarna dood. Times of India berig die dieretuin het die publiek verseker dat sy beamptes die nodige voorsorgmaatreëls getrou volg om die diere teen die virus te beskerm.